title: 2014/706/ЕС: Решение на Съвета от 8 октомври 2014 година за назначаване на член от Обединеното кралство в Европейския икономически и социален комитет

text:
               11.10.2014

               BG

               Официален вестник на Европейския съюз

               L 295/58

         РЕШЕНИЕ НА СЪВЕТА
   от 8 октомври 2014 година
   за назначаване на член от Обединеното кралство в Европейския икономически и социален комитет

      (2014/706/ЕС)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 302 от него,
   като взе предвид предложението на правителството на Обединеното кралство,
   като взе предвид становището на Европейската комисия,
   като има предвид, че:

               (1)

               На 13 септември 2010 г. Съветът прие Решение 2010/570/ЕС, Евратом за назначаване на членовете на Европейския икономически и социален комитет за периода от 21 септември 2010 г. до 20 септември 2015 г. (1)

               (2)

               След изтичането на мандата на г-н Richard BALFE се освободи едно място за член на Европейския икономически и социален комитет,

         ПРИЕ НАСТОЯЩОТО РЕШЕНИЕ:
   Член 1
   Г-жа Lynne FAULKNER се назначава за член на Европейския икономически и социален комитет за остатъка от мандата, а именно до 20 септември 2015 г.
   Член 2
   Настоящото решение влиза в сила в деня на приемането му.

      Съставено в Люксембург на 8 октомври 2014 година.

            За Съвета

            Председател

         M. LUPI

      (1)  ОВ L 251, 25.9.2010 г., стр. 8.


title: 2011/339/ЕС: Решение на Съвета от 27 май 2011 година за определяне на позицията, която да бъде взета от Европейския съюз в рамките на Комитета за продоволствена помощ по отношение на удължаването на срока на действие на Конвенцията за продоволствената помощ от 1999 година

text:
               15.6.2011

               BG

               Официален вестник на Европейския съюз

               L 156/5

         РЕШЕНИЕ НА СЪВЕТА
   от 27 май 2011 година
   за определяне на позицията, която да бъде взета от Европейския съюз в рамките на Комитета за продоволствена помощ по отношение на удължаването на срока на действие на Конвенцията за продоволствената помощ от 1999 година
   (2011/339/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 214, параграф 4 във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               Европейската общност сключи Конвенцията за продоволствената помощ от 1999 г. с Решение 2000/421/ЕО на Съвета (1). Срокът на действие на Конвенцията за продоволствената помощ бе удължаван с различни решения на Комитета за продоволствена помощ.

               (2)

               Срокът на действие на настоящата Конвенция за продоволствената помощ изтича на 30 юни 2011 г. и въпросът за подновяването му ще бъде разгледан на заседанието на Комитета за продоволствена помощ през юни 2011 г.

               (3)

               Съгласно член XXV, буква б) от Конвенцията за продоволствена помощ условие за удължаването на нейния срок на действие е Конвенцията за търговия със зърно от 1995 г. да остане в сила през срока на удължаването. Конвенцията за търговия със зърно от 1995 г. остава в сила до 30 юни 2011 г. и с Решение 2011/224/ЕС на Съвета (2) Съюзът прие позицията в рамките на Международния съвет по зърното за удължаването на срока ѝ на действие. Решението за това удължаване следва да бъде взето от Международния съвет по зърното на 6 юни 2011 г.

               (4)

               На своето сто и трето заседание на 14 декември 2010 г. членовете на Комитета за продоволствена помощ постигнаха съгласие да разгледат отново въпроса за удължаването на срока на действие на Конвенцията за продоволствената помощ малко преди датата на изтичане на този срок. Европейският съюз възприе позицията, че по отношение на бъдещето на Конвенцията за продоволствената помощ Съюзът ще работи за вземане на решение през юни 2011 г., като официалното предоговаряне следва да започне направо, без да се засяга официалната позиция, която ще бъде съобщена през юни 2011 г.

               (5)

               Членовете на Комитета за продоволствена помощ постигнаха освен това съгласие да започнат официалния процес на предоговаряне на Конвенцията за продоволствената помощ с поредица от заседания за преговори.

               (6)

               Целта на Съюза е членовете на Комитета за продоволствена помощ да приключат предоговарянето на Конвенцията за продоволствената помощ и да постигнат съгласие по текста на нова Конвенция за продоволствена помощ преди заседанието на Комитета за продоволствена помощ през юни 2011 г.

               (7)

               Съюзът трябва да изготви обща позиция с оглед на заседанието на Комитета за продоволствената помощ в Лондон през юни 2011 г. за два възможни алтернативни сценария:

                           а)

                           предоговарянето на Конвенцията за продоволствената помощ от членовете на Комитета за продоволствена помощ достига заключителната фаза преди заседанието на Комитета за продоволствена помощ през юни 2011 г., като в този случай удължаването на срока на действие на Конвенцията за продоволствената помощ с още една година ще бъде най-подходящото средство, за да се избегне вакуумът между съществуващата Конвенция за продоволствената помоще и влизането в сила на новата Конвенция; или

                           б)

                           предоговарянето на Конвенцията за продоволствената помощ не е достигнало заключителната фаза преди заседанието на Комитета за продоволствена помощ през юни 2011 г., като в този случай удължаването на срока на действие на Конвенцията за продоволствената помощ с още една година няма да бъде подходящо и Комисията следва да се противопостави официално от името на Съюза и неговите държави-членки на постигането на консенсус в рамките на Комитета за продоволствена помощ съгласно член 13 от процедурния правилник по Конвенцията за продоволствената помощ от 1999 г. за удължаването на срока на действие на Конвенцията за продоволствената помощ.

               (8)

               Работната група „Хуманитарна и продоволствена помощ“ на Съвета (COHAFA), която за целите на преговорите за Конвенция за продоволствената помощ изпълнява функциите на комитета, посочен в член 218, параграф 4 от Договора, следва да прецени преди заседанието на Комитета за продоволствена помощ през юни 2011 г. дали предоговарянето на Конвенцията за продоволствената помощ е достигнало до заключителна фаза.

               (9)

               Европейската комисия, която представлява Съюза в рамките на Комитета за продоволствена помощ, следва да бъде упълномощена или да подкрепи удължаването на срока на действие на Конвенцията за продоволствената помощ с една година, т.е. до 30 юни 2012 г., или да се противопостави на постигането на консенсус в Комитета за продоволствената помощ за такова удължаване на срока,

         ПРИЕ НАСТОЯЩОТО РЕШЕНИЕ:
   Член 1
   Позицията на Съюза в рамките на Комитета за продоволствена помощ е:

               а)

               да гласува за допълнително удължаване на срока на действие на Конвенцията за продоволствената помощ с една година, т.е. до 30 юни 2012 г., при условие че предоговарянето на посочената конвенция е в заключителна фаза преди заседанието на Комитета за продоволствена помощ през юни 2011 г. и при условие че Конвенцията за търговия със зърно от 1995 г. остане в сила за срока на удължаването; или

               б)

               да се противопостави на постигането на консенсус в рамките на Комитета по продоволствената помощ съгласно член 13 от процедурния правилник по Конвенцията за продоволствената помощ от 1999 г. за удължаването на срока на действие на Конвенцията за продоволствената помощ, ако предоговарянето на Конвенцията за продоволствената помощ не е в заключителна фаза преди заседанието на Комитета за продоволствена помощ през юни 2011 г.

         Член 2
   Комисията се упълномощава да изрази тази позиция в рамките на Комитета за продоволствена помощ.

      Съставено в Брюксел на 27 май 2011 година.

            За Съвета

            Председател

         NYITRAI Zs.

      (1)  ОВ L 163, 4.7.2000 г., стр. 37.

      (2)  ОВ L 94, 8.4.2011 г., стр. 28.


title: 2009/418/ЕО, Евратом: Решение на Съвета от 25 май 2009 година за назначаване на един член от Естония в Европейския икономически и социален комитет

text:
               30.5.2009

               BG

               Официален вестник на Европейския съюз

               L 135/27

      РЕШЕНИЕ НА СЪВЕТА

   от 25 май 2009 година
   за назначаване на един член от Естония в Европейския икономически и социален комитет
   (2009/418/ЕО, Евратом)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 259 от него,
   като взе предвид Договора за създаване на Европейската общност за атомна енергия, и по-специално член 167 от него,
   като взе предвид Решение 2006/524/ЕО, Евратом (1),
   като взе предвид предложението на правителството на Естония,
   като взе предвид становището на Комисията,
   като има предвид, че след оставката на г-жа Kristina TSHISTOVA се освободи едно място за член на Европейския икономически и социален комитет,
   РЕШИ:
   Член 1
   Назначава се за член на Европейския икономически и социален комитет за остатъка от мандата, а именно до 20 септември 2010 г. г-жа Reet TEDER, Eesti Kaubandus-Tööstuskoja poliitikadirektor - I grupp - tööandjate esindajad (директор по политиката на Естонската камара на търговията и индустрията — I група — представители на работодателите).
   Член 2
   Настоящото решение поражда действие от деня на приемането му.

      Съставено в Брюксел на 25 май 2009 година.

            За Съвета

            Председател

         J. ŠEBESTA

      (1)  ОВ L 207, 28.7.2006 г., стр. 30.


title: Решение (ЕС) 2016/1892 на Съвета от 10 октомври 2016 година за подписване от името на Европейския съюз и за временно прилагане на Международното споразумение за маслиновото масло и трапезните маслини от 2015 г.

text:
               28.10.2016

               BG

               Официален вестник на Европейския съюз

               L 293/2

         РЕШЕНИЕ (ЕС) 2016/1892 НА СЪВЕТА
   от 10 октомври 2016 година
   за подписване от името на Европейския съюз и за временно прилагане на Международното споразумение за маслиновото масло и трапезните маслини от 2015 г.
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея, във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               На 19 ноември 2013 г. Съветът упълномощи Комисията да започне преговори от името на Съюза с оглед сключването на ново международно споразумение за маслиновото масло и трапезните маслини.

               (2)

               Новото Международно споразумение за маслиновото масло и трапезните маслини („споразумението“) беше прието на 9 октомври 2015 г. от представителите на 24 държави — членки на Конференцията на ООН за търговия и развитие (УНКТАД) и на две междуправителствени организации, в рамките на Конференцията на ООН за договаряне на споразумение — правоприемник на Международното споразумение за маслиновото масло и трапезните маслини от 2005 г.

               (3)

               Срокът на Международното споразумение за маслиновото масло и трапезните маслини от 2005 г. (1), изтичащ на 31 декември 2014 г., беше удължен до 31 декември 2015 г. и, съгласно член 47, параграф 3 от него, то ще остане в сила до влизането в сила на споразумението, при условие че срокът на продължаване на действието му е не повече от дванадесет месеца. Споразумението е открито за подписване в седалището на Организацията на обединените нации в Ню Йорк до 31 декември 2016 г. включително.

               (4)

               Член 31, параграф 1 от споразумението определя условията за влизането му в сила на 1 януари 2017 г. Член 31, параграфи 2 и 3 предвиждат временно прилагане на споразумението при определени условия, в случай че не са спазени условията, предвидени в параграф 1 от същия член.

               (5)

               В съответствие с член 31, параграф 2 от споразумението и за да се избегне възможно прекъсване на прилагането на разпоредбите на Международното споразумение за маслиновото масло и трапезните маслини от 2005 г., следва да се предвиди временно прилагане на споразумението от страна на Съюза, ако необходимата процедура за неговото сключване от Съюза не е приключила преди 1 януари 2017 г.

               (6)

               Следва да се предвиди и временно прилагане на споразумението от страна на Съюза в съответствие с член 31, параграф 3, ако условията за неговото окончателно или временно влизане в сила съгласно член 31, параграфи 1 и 2, не са изпълнени до 31 декември 2016 г.

               (7)

               Поради това споразумението следва да бъде подписано от името на Съюза при условие на сключването му на по-късна дата и временното му прилагане следва да бъде нотифицирано съгласно условията, предвидени в член 31, параграфи 2 и 3 от него,

         ПРИЕ НАСТОЯЩОТО РЕШЕНИЕ:
   Член 1
   Разрешава се подписването от името на Съюза на Международното споразумение за маслиновото масло и трапезните маслини от 2015 г. при условие на сключването на посоченото споразумение.
   Текстът на споразумението е приложен към настоящото решение.
   Член 2
   Председателят на Съвета е оправомощен да посочи лицето(лицата), упълномощено(и) да подпише(ат) споразумението от името на Съюза.
   Член 3
   Съюзът ще прилага временно споразумението от 1 януари 2017 г., ако процедурата за сключването му от Съюза не е приключила и условията, предвидени в член 31, параграфи 2 и 3 от споразумението, са изпълнени.
   Временното прилагане на споразумението съгласно условията, предвидени в първа алинея от настоящия член, се нотифицира в съответствие с член 31, параграфи 2 и 3 от споразумението от лицето(лицата), упълномощено(и) да подпише(ат) споразумението съгласно член 2 от настоящото решение.
   Член 4
   Настоящото решение влиза в сила в деня на приемането му.

      Съставено в Люксембург на 10 октомври 2016 година.

            За Съвета

            Председател

         G. MATEČNÁ

      (1)  ОВ L 302, 19.11.2005 г., стр. 47.


title: 2009/463/ЕО, Евратом: Решение на Съвета и на Комисията от 18 май 2009 година за позиция на Общността относно Решение на Съвета за стабилизиране и асоцииране ЕС — Албания за приемане на неговия процедурен правилник, включително на процедурния правилник на Комитета за стабилизиране и асоцииране

text:
               16.6.2009

               BG

               Официален вестник на Европейския съюз

               L 151/31

      РЕШЕНИЕ НА СЪВЕТА И НА КОМИСИЯТА

   от 18 май 2009 година
   за позиция на Общността относно Решение на Съвета за стабилизиране и асоцииране ЕС — Албания за приемане на неговия процедурен правилник, включително на процедурния правилник на Комитета за стабилизиране и асоцииране
   (2009/463/ЕО, Евратом)
   СЪВЕТЪТ НА ЕВРОПЕЙСКИЯ СЪЮЗ,
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност и Договора за създаване на Европейската общност за атомна енергия,
   като взе предвид Решение на Съвета и на Комисията от 26 февруари 2009 г. относно сключването на Споразумение за стабилизиране и асоцииране между Европейските общности и техните държави-членки, от една страна, и Република Албания, от друга страна (1), и по-специално член 2, параграф 1 от него,
   като взе предвид предложението на Комисията,
   като има предвид, че:

               (1)

               С член 116 от Споразумението за стабилизиране и асоцииране между Европейските общности и техните държави-членки, от една страна, и Република Албания, от друга страна (2) (наричано по-нататък „Споразумението“) се създава Съвет за стабилизиране и асоцииране.

               (2)

               Член 117, параграф 2 от Споразумението предвижда, че Съветът за стабилизиране и асоцииране приема свой процедурен правилник.

               (3)

               Член 120, параграф 1 от Споразумение предвижда, че Съветът за стабилизиране и асоцииране се подпомага при изпълнението на своите задължения от Комитет за стабилизиране и асоцииране.

               (4)

               Член 120, параграфи 2 и 3 от Споразумението предвижда, че Съветът за стабилизиране и асоцииране в своя процедурен правилник определя задълженията на Комитета за стабилизиране и асоцииране, като Съветът за стабилизиране и асоцииране може да делегира правомощията си на Комитета за стабилизиране и асоцииране,

         РЕШИХА:
   Член единствен
   Позицията, която да бъде приета от Общността в рамките на Съвета за стабилизиране и асоцииране, създаден със Споразумението за стабилизиране и асоцииране между Европейските общности и техните държави-членки, от една страна, и Република Албания, от друга страна, по отношение на процедурния правилник на посочения Съвет за стабилизиране и асоцииране и делегирането на правомощията му на Комитета за стабилизиране и асоцииране, се основава на проекта на решение на Съвета за стабилизиране и асоцииране, приложен към настоящото решение. Незначителни промени в този проект на решение могат да бъдат приети без допълнително решение на Съвета и на Комисията.

      Съставено в Брюксел на 18 май 2009 година.

            За Съвета

            Председател

         J. KOHOUT

            За Комисията

            Председател

         José Manuel BARROSO

      (1)  ОВ L 107, 28.4.2009 г., стр. 165.

      (2)  ОВ L 107, 28.4.2009 г., стр. 166.

      ПРИЛОЖЕНИЕ

         РЕШЕНИЕ № 1 НА СЪВЕТА ЗА СТАБИЛИЗИРАНЕ И АСОЦИИРАНЕ ЕС—АЛБАНИЯ
         от …
         за приемане на неговия процедурен правилник
         СЪВЕТЪТ ЗА СТАБИЛИЗИРАНЕ И АСОЦИИРАНЕ,
         като взе предвид Споразумението за стабилизиране и асоцииране между Европейските общности и техните държави-членки, от една страна, и Република Албания (1), (наричана по-нататък „Албания“)от друга страна, и по-специално членове 116 и 117 от него,
         като има предвид, че споразумението влезе в сила на 1 април 2009 г.,
         РЕШИ:
         Член 1
         Председателство
         Съветът за стабилизиране и асоцииране се председателства на ротационен принцип за период от 12 месеца от представител на Съвета на Европейския съюз, от името на Общностите и техните държави-членки, и от представител на правителството на Албания. Първият период започва на датата на първото заседание на Съвета за стабилизиране и асоцииране и завършва на 31 декември 2009 г.
         Член 2
         Заседания
         Съветът за стабилизиране и асоцииране заседава редовно на равнище министри веднъж годишно. Специални заседания на Съвета за стабилизиране и асоцииране може да се провеждат по искане на всяка страна, по взаимно съгласие на страните. Освен ако страните не решат друго, всяко заседание на Съвета за стабилизиране и асоцииране се провежда на обичайното място за заседания на Съвета на Европейския съюз на дата, определена от двете страни. Заседанията на Съвета за стабилизиране и асоцииране се свикват съвместно от секретарите на Съвета за стабилизиране и асоцииране в съгласие с председателя.
         Член 3
         Представителство
         Членовете на Съвета за стабилизиране и асоцииране може да бъдат представлявани, ако не могат да присъстват лично. Ако член на Съвета за стабилизиране и асоцииране желае да бъде представляван, той трябва да уведоми председателя за името на своя представител преди заседанието, на което ще бъде представляван. Представителят на член на Съвета за стабилизиране и асоцииране има всички права на представлявания член на Съвета за стабилизиране и асоцииране.
         Член 4
         Делегации
         Членовете на Съвета за стабилизиране и асоцииране могат да бъдат придружавани от длъжностни лица. Преди всяко заседание председателят се уведомява за планирания състав на делегацията на всяка от страните. Представител на Европейската инвестиционна банка присъства на заседанията на Съвета за стабилизиране и асоцииране в качеството си на наблюдател, когато в дневния ред са включени въпроси, засягащи банката. Съветът за стабилизиране и асоцииране може да покани и други лица да присъстват на заседанията му с цел предоставяне на информация по определени въпроси.
         Член 5
         Секретариат
         Длъжностно лице от Генералния секретариат на Съвета на Европейския съюз и длъжностно лице от Мисията на Албания в Брюксел действат заедно като секретари на Съвета за стабилизиране и асоцииране.
         Член 6
         Кореспонденция
         Кореспонденцията, адресирана до Съвета за стабилизиране и асоцииране се изпраща на председателя на Съвета за стабилизиране и асоцииране на адреса на Генералния секретариат на Съвета на Европейския съюз.
         Двамата секретари осигуряват препращането на кореспонденцията до председателя на Съвета за стабилизиране и асоцииране, и при необходимост, до другите членове на Съвета за стабилизиране и асоцииране. Разпространяваната кореспонденция се изпраща на Генералния секретариат на Комисията, на Постоянните представителства на държавите-членки и на Мисията на Албания в Брюксел.
         Съобщенията от председателя на Съвета за стабилизиране и асоцииране се изпращат на адресите на двамата секретари и се разпространяват, при необходимост, на другите членове на Съвета за стабилизиране и асоцииране на адресите, посочени във втора алинея.
         Член 7
         Публичност
         Освен ако не е решено друго, заседанията на Съвета за стабилизиране и асоцииране не са публични.
         Член 8
         Дневен ред на заседанията
         1.   Председателят изготвя предварителен дневен ред за всяко заседание. Предварителният дневен ред се препраща от секретарите на Съвета за стабилизиране и асоцииране на адресатите, посочени в член 6 не по-късно от 15 дни преди началото на заседанието. Предварителният дневен ред включва въпросите, за които председателят е получил искане за включване в дневния ред не по-късно от 21 дни преди началото на заседанието, въпреки това, в предварителния дневен ред не се включват въпросите, които не се съпътстват от придружаващата документация, изпратена на секретарите, не по-късно от деня на изпращане на дневния ред. Дневният ред се приема от Съвета за стабилизиране и асоцииране в началото на всяко заседание. Към дневния ред могат да бъдат включвани допълнителни въпроси само по общо съгласие на двете страни.
         2.   Председателят може, със съгласието на двете страни, да съкрати сроковете, посочени в параграф 1, за да се вземат предвид особеностите на конкретен случай.
         Член 9
         Протоколи
         Двамата секретари изготвят проект на протокол от всяко заседание. По правило, протоколът съдържа информация за всеки въпрос от дневния ред:

                     —

                     документация, представена на Съвета за стабилизиране и асоцииране,

                     —

                     декларации, чието вписване е било поискано от член на Съвета за стабилизиране и асоцииране,

                     —

                     взетите решение и направените препоръки, съгласуваните становища и приетите заключения.

               Проектът на протокол се изпраща за одобрение на Съвета за стабилизиране и асоцииране. След като бъде одобрен, протоколът се подписва от председателя и от двамата секретари. Протоколите се съхраняват в архивите на Генералния секретариат на Съвета на Европейския съюз, който действа като депозитар на документите по асоциирането. Заверено копие от протоколите се изпраща на адресатите, посочени в член 6.
         Член 10
         Решения и препоръки
         1.   Съветът за стабилизиране и асоцииране взема решения и прави препоръки с общо съгласие на страните. В периода между заседанията Съветът за стабилизиране и асоцииране може да приема решения или да прави препоръки по писмена процедура, ако страните се споразумеят за това.
         2.   Решенията и препоръките на Съвета за стабилизиране и асоцииране по смисъла на член 118 от Споразумението за стабилизиране и асоцииране имат следните наименования „решение“ и „препоръка“, следвани от пореден номер, дата на приемането им и описание на предмета им. Решенията и препоръките на Съвета за стабилизиране и асоцииране се подписват от председателя и се заверяват от двамата секретари. Решенията и препоръките се изпращат на всеки от адресатите, посочени в член 6. Всяка страна може да реши да публикува решенията и препоръките на Съвета за стабилизиране и асоцииране в своето официално издание.
         Член 11
         Езици
         Официалните езици на Съвета за стабилизиране и асоцииране са официалните езици на двете страни. Освен ако не е предвидено друго, Съветът за стабилизиране и асоцииране провежда разискванията си въз основа на документи, изготвени на тези езици.
         Член 12
         Разноски
         Общностите и Албания поемат разходите по своето участие в заседанията на Съвета за стабилизиране и асоцииране, както разходите за персонал, пътните и дневните разходи, така и пощенските и телекомуникационните разходи. Разходите по осигуряване на устен превод на заседанията, писмен превод и размножаване на документи се поемат от Общностите, с изключение на разходите за устен или писмен превод на или от албански език, които се поемат от Албания. Други разходи, свързани с организирането на заседанията, се поемат от страната домакин.
         Член 13
         Комитет за стабилизиране и асоцииране
         1.   Създава се Комитет за стабилизиране и асоцииране с цел подпомагане на Съвета за стабилизиране и асоцииране при изпълнението на неговите задължения. Комитетът за стабилизиране и асоцииране се състои от представители на Съвета на Европейския съюз и от представители на Комисията на Европейските общности, от една страна, и представители на правителството на Албания, от друга, които обикновено са висши държавни служители.
         2.   Комитетът за стабилизиране и асоцииране подготвя заседанията и обсъжданията на Съвета за стабилизиране и асоцииране, изпълнява решенията на Съвета за стабилизиране и асоцииране и, когато е уместно, по правило осигурява приемственост в отношенията на асоцииране и правилното функциониране на Споразумението за стабилизиране и асоцииране. Комитетът за стабилизиране и асоцииране разглежда всеки въпрос, отправен към него от Съвета за стабилизиране и асоцииране, както и всеки друг въпрос, който може да възникне в ежедневното изпълнение на Споразумението за стабилизиране и асоцииране. Комитетът за стабилизиране и асоцииране представя предложения или всякакви проекти на решения и препоръки за приемане от Съвета за стабилизиране и асоцииране.
         3.   Когато в Споразумението за стабилизиране и асоцииране се предвижда задължение за консултиране или възможност за консултиране, такава консултация може да се проведе в рамките на Комитета за стабилизиране и асоцииране. Консултациите могат да продължат в Съвета за стабилизиране и асоцииране, ако двете страни се споразумеят за това.
         4.   Процедурният правилник на Комитета за стабилизиране и асоцииране е приложен към настоящото решение.

            Съставено в …

                  За Съвета за стабилизиране и асоцииране

                  Председател

               …

         ПРИЛОЖЕНИЕ

            Процедурен правилник на Комитета за стабилизиране и асоцииране
            Член 1
            Председателство
            Комитетът за стабилизиране и асоцииране се председателства на ротационен принцип за периоди от 12 месеца от представител на Комисията на Европейските общности, от името на Общностите и техните държави-членки, и от представител на правителството на Албания. Първият период започва на датата на първото заседание на Съвета за стабилизиране и асоцииране и завършва на 31 декември 2009 г.
            Член 2
            Заседания
            Комитетът за стабилизиране и асоцииране заседава, когато обстоятелствата налагат това, с общо съгласие на страните. Всяко заседание на Комитета за стабилизиране и асоцииране се провежда по време и на място, определено с общо съгласие на страните. Заседанията на Комитета за стабилизиране и асоцииране се свикват от председателя.
            Член 3
            Делегации
            Преди всяко заседание председателят се уведомява за планирания състав на делегацията на всяка от страните.
            Член 4
            Секретариат
            Длъжностно лице от Комисията на Европейските общности и длъжностно лице от правителството на Албания действат заедно като секретари на Комитета за стабилизиране и асоцииране . Всички съобщения до и от председателя на Комитета за стабилизиране и асоцииране, предвидени в настоящото решение, се изпращат на секретарите на Комитета за стабилизиране и асоцииране и на секретарите и председателя на Съвета за стабилизиране и асоцииране.
            Член 5
            Публичност
            Освен ако не е решено друго, заседанията на Комитета за стабилизиране и асоцииране не са публични.
            Член 6
            Дневен ред на заседанията
            1.   Председателят изготвя предварителен дневен ред за всяко заседание. Предварителният дневен ред се изпраща от секретарите на Комитета за стабилизиране и асоцииране на адресатите, посочени в член 4, не по-късно от 15 дни преди началото на заседанието. Предварителният дневен ред включва въпросите, за които председателят е получил искане за включване в дневния ред не по-късно от 21 дни преди началото на заседанието, въпреки това, в предварителния дневен ред не се включват въпроси, които не се съпътстват от придружителната документация, изпратена на секретарите не по-късно от деня на изпращане на дневния ред. Комитетът за стабилизиране и асоцииране може да покани да присъстват на заседанията му експерти, които да предоставят информация по определени въпроси. Дневният ред се приема от Комитета за стабилизиране и асоцииране в началото на всяко заседание. Към дневния ред могат да бъдат включвани допълнителни въпроси само със съгласието на двете страни.
            2.   Председателят може, със съгласието на двете страни, да съкрати сроковете, посочени в параграф 1, за да се вземат предвид изискванията на определен случай.
            Член 7
            Протоколи
            За всяко заседание се изготвят протоколи, съдържащи обобщение от председателя на заключенията, постигнати от Комитета за стабилизиране и асоцииране. След като бъдат приети от Комитета за стабилизиране и асоцииране, протоколите се подписват от председателя и от секретарите и се предават на всяка от страните. Копие от протоколите се изпраща на адресатите, посочени в член 4.
            Член 8
            Решения и препоръки
            В специфични случаи, в които Комитетът за стабилизиране и асоцииране е оправомощен от Съвета за стабилизиране и асоцииране съгласно член 120 от Споразумението за стабилизиране и асоцииране да взема решения и да прави препоръки, тези актове имат следните наименования: „решение“ и „препоръка“, следвани от пореден номер, дата на приемането им и описание на предмета им. Решенията и препоръките се вземат с общо съгласие на страните. Решенията и препоръките на Комитета за стабилизиране и асоцииране се подписват от председателя и се заверяват от двамата секретари, след което се изпращат на адресатите, посочени в член 4 от настоящия процедурен правилник. Всяка страна може да реши да публикува решенията и препоръките на Комитета за стабилизиране и асоцииране в официалното си издание.
            Член 9
            Разноски
            Общностите и Албания поемат разходите по своето участие в заседанията на Комитета за стабилизиране и асоцииране, както разходите за персонал, пътните и дневните разходи, така и пощенските и телекомуникационните разходи. Разходите по осигуряване на устен превод на заседанията, писмен превод и размножаване на документи се поемат от Общностите, с изключение на разходите за устен или писмен превод на и от албански език, които се поемат от Албания. Други разходи, свързани с организирането на заседанията, се поемат от страната домакин.
            Член 10
            Подкомитети и специални групи
            Комитетът за стабилизиране и асоцииране може да създава подкомитети или специални групи, които работят под ръководството на Комитета за стабилизиране и асоцииране, на когото те докладват след всяко свое заседание. Комитетът за стабилизиране и асоцииране може реши да закрие съществуващи подкомитети или групи, да определя или да изменя техните мандати или да създава други подкомитети или групи, които да го подпомагат при изпълнението на неговите задължения. Подкомитетите и групите нямат правомощия за вземане на решения.

         (1)  ОВ L 107, 28.4.2009 г., стр. 166.


title: 2012/574/ЕС: Решение на Европейския парламент от 10 май 2012 година относно освобождаването от отговорност във връзка с изпълнението на бюджета на Европейската агенция по химикали за финансовата 2010 година

text:
               17.10.2012

               BG

               Официален вестник на Европейския съюз

               L 286/192

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2012 година
   относно освобождаването от отговорност във връзка с изпълнението на бюджета на Европейската агенция по химикали за финансовата 2010 година
   (2012/574/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция по химикали за финансовата 2010 година,

               —

               като взе предвид доклада на Сметната палата относно годишните отчети на Европейската агенция по химикали за финансовата 2010 година, придружен от отговорите на Агенцията (1),

               —

               като взе предвид препоръката на Съвета от 21 февруари 2012 г. (06083/2012 – C7-0051/2012),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим към общия бюджет на Европейските общности (2), и по-специално член 185 от него,

               —

               като взе предвид Регламент (ЕО) № 1907/2006 на Европейския парламент и на Съвета (3) за създаване на Европейска агенция по химикали, и по-специално член 97 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по околна среда, обществено здраве и безопасност на храните (A7-0126/2012),

               1.

               Освобождава от отговорност изпълнителния директор на Европейската агенция по химикали във връзка с изпълнението на бюджета на Агенцията за финансовата 2010 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция по химикали, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 366, 15.12.2011 г., стр. 33.

      (2)  ОВ L 248, 16.9.2002 г., стр. 1.

      (3)  ОВ L 396, 30.12.2006 г., стр. 1.

      (4)  ОВ L 357, 31.12.2002 г., стр. 72.
   ПРИЛОЖЕНИЕ

      ПРЕПОРЪКИ НА ЕВРОПЕЙСКИЯ ПАРЛАМЕНТ ОТ ПРЕДХОДНИ ГОДИНИ

               Европейска агенция по химикалите

               2008 г.

               2009 г.

               Изпълнение

               Агенцията би извлякла полза от разработването на процедури за предоставяне на обратна информация и от по-силно ориентиране към потребителите

               Изисква от Сметната палата да извърши одити на изпълнението на Агенцията

               Бюджетно и финансово управление

                           —

                           Призовава Агенцията да предприеме мерки за подобряване на планирането и наблюдението на своите ресурси и бюджетни кредити (41 % от бюджетните кредити за поети задължения за оперативни дейности са пренесени, а 37,5 % са освободени)

                           —

                           Призовава Комисията да провери какви възможности съществуват за осигуряване на пълно прилагане на принципа на ориентираното спрямо потребностите управление (парични резерви през 2008 г.: 18 747 210,75 EUR)

               Призовава Агенцията да развие допълнително планирането и наблюдението на своите обществени поръчки и изпълнението на бюджета си, така че да се намали делът на преноса на бюджетни кредити; отбелязва, всъщност, че Сметната палата отбеляза пренос на бюджетни кредити от 20 000 000 EUR (29 % от бюджетните кредити) за бюджетната 2010 година, като 88 % от тях отговарят на дейности, които все още не са изпълнени (или, в някои случаи – на стоки, които не са получени) в края на годината; допълнително отбелязва, че 5 % от бюджетните кредити (3 000 000 EUR) са освободени

               Човешки ресурси

                           —

                           Припомня на Агенцията да подобри прилагането на процедурата по набиране на персонал

                           —

                           Проблеми с прозрачността: при 14 процедури за подбор на персонал независимостта на членовете на комисиите за подбор не е била гарантирана поради факта, че директорът на Агенцията е бил председател на тези комисии

                           —

                           Приветства Агенцията за това, че е решила в бъдеще директорът да не участва повече в работата на комисиите за подбор

                           —

                           Призовава Агенцията да въведе ясно формулирани процедури за приемственост на работата

               Важно е Агенцията да продължи да наблюдава изпълнението на своя бюджет и план за набиране на персонал

               Вътрешен одит

               Одитът на три процедури установи слабости в документацията, която обобщава работата на комисиите за подбор (липса на обосновка)

                           —

                           Призовава изпълнителния директор на Агенцията да информира органа по освобождаване от отговорност за съдържанието на своя план за одит

                           —

                           Призовава Агенцията да уведоми органа по освобождаване от отговорност за предприетите мерки за подобряване на нейната система за контрол посредством усъвършенстване на нейните финансови механизми, поток на работа, одити, планове за действие и оценки на риска

                           —

                           Насърчава Агенцията да гарантира ефективно, че:

                                       —

                                       всички компоненти за финансиране на решенията са въведени,

                                       —

                                       необходимата за всяко равнище на организацията информация е правилно определена и предоставяна,

                                       —

                                       работната програма посочва всички налични посредством бюджета средства,

                                       —

                                       документацията относно финансовите процедури и контролни листове е приключена и актуализирана

          ---documentbreak---

               17.10.2012

               BG

               Официален вестник на Европейския съюз

               L 286/193

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 10 май 2012 година
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция по химикали за финансовата 2010 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция по химикали за финансовата 2010 година,

               —

               като взе предвид доклада на Сметната палата относно годишните отчети на Европейската агенция по химикали за финансовата 2010 година, придружен от отговорите на Агенцията (1),

               —

               като взе предвид препоръката на Съвета от 21 февруари 2012 г. (06083/2012 – C7-0051/2012),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕО) № 1907/2006 на Европейския парламент и на Съвета (3) за създаване на Европейска агенция по химикали, и по-специално член 97 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по околна среда, обществено здраве и безопасност на храните (A7-0126/2012),

               A.

               като има предвид декларацията на Сметната палата, че е получила достатъчна увереност, че годишните отчети на Европейската агенция по химикалите („Агенцията“) за финансовата 2010 година са надеждни и че свързаните с тях операции са законосъобразни и редовни;

               Б.

               като има предвид, че на 10 май 2011 г. Парламентът освободи изпълнителния директор на Агенцията от отговорност във връзка с изпълнението на нейния бюджет за финансовата 2009 година (5) и в резолюцията, придружаваща решението за освобождаване от отговорност, Парламентът, наред с другото,

                           —

                           призова Агенцията да уведоми органа по освобождаване от отговорност за предприетите мерки за подобряване на нейната система за контрол посредством усъвършенстване на нейните финансови механизми, поток на работа, планове за действие и оценки на риска;

                           —

                           насърчи Агенцията да гарантира ефективно, че:

                                       —

                                       всички компоненти за финансиране на решенията са въведени,

                                       —

                                       необходимата за всяко равнище на организацията информация е правилно определена и предоставяна,

                                       —

                                       годишната работна програма (ГРП) посочва всички налични посредством бюджета средства,

                                       —

                                       документацията относно финансовите процедури и контролни листове е приключена и актуализирана;

                           —

                           призова Агенцията да развие допълнително планирането и наблюдението на своите обществени поръчки и изпълнението на бюджета си, така че да се намали делът на преноса на бюджетни кредити;

               В.

               като има предвид, че общият бюджет на Агенцията за финансовата 2010 година беше 75 500 000 EUR в сравнение със 70 400 000 EUR през 2009 г., което представлява увеличение от 7,24 %;

               Г.

               като има предвид, че Агенцията е получила временна вноска от 36 000 000 EUR от Съюза и ЕАСТ.

      Бюджетно и финансово управление

               1.

               Отбелязва, че според доклада на Сметната палата бюджетът на Агенцията за 2010 г. възлиза на 75 000 000 EUR, докато Агенцията декларира бюджет от 75 500 000 EUR за финансовата 2010 година.

               2.

               Въз основа на информация от Агенцията отбелязва, че тя е финансирана от таксите, които промишлеността заплаща за регистрирането на химическите вещества, и евентуално от вноска на Съюза.

               3.

               Припомня, че първоначалната вноска на Съюза за Агенцията за 2010 г. възлиза на 25 305 000 EUR; отбелязва обаче, че към тази сума са добавени 8 700 000 EUR възстановен излишък, в резултат на което общата вноска на Съюза за 2010 г. (6) става 34 005 000 EUR; освен това отбелязва, че тъй като обикновено приходите от такси се предават на Агенцията едва към края на годината, вноската на Съюза се счита за необходима за покриване на текущите разходи до октомври 2010 г.

               4.

               Отбелязва, че Агенцията посочва временна вноска на Съюза в размер на 36 000 000 EUR за 2010 г., въпреки че тази сума включва и вноската на ЕАСТ.

               5.

               Въз основа на доклада за бюджетното и финансовото управление установява, че Агенцията се ангажира да възстанови изцяло временната вноска на Съюза на Комисията след получаването на съответното дебитно известие; въз основа на информация от Агенцията отбелязва, че временната вноска е възстановена през март 2011 г. и че е изплатена лихва на Комисията.

               6.

               Въз основа на доклада за бюджетното и финансовото управление признава, че първоначалният бюджет на Агенцията за 2010 г. беше 86 481 700 EUR; отбелязва обаче, че през годината управителният съвет е приел два коригиращи бюджета за намаляване на бюджетните разходи с общо 11 000 000 EUR (12,75 %).

               7.

               Въз основа на доклада за бюджетното и финансовото управление отбелязва, че бюджетът за дял I през 2010 г. в размер на 47 214 285 EUR е намален с 8 %, т.е. с 3 787 650,18 EUR; отбелязва забележката на Агенцията, че основната причина за намалението е по-бавното набиране на персонал в сравнение с първоначалните планове; отбелязва също, че общият процент на изпълнение за дял I достигна 97,2 %.

               8.

               Отбелязва също, че според доклада за бюджетното и финансовото управление разходите по дял II представляват 92,4 % от коригиращия бюджет (10 739 727,92 EUR срещу 11 624 281,05 EUR), което се дължи на анулирането на няколко консултантски проекта в областта на информационните технологии, които ще бъдат изпълнени в рамките на бъдещия договор за възлагане на външно изпълнение през 2011 г.

               9.

               Въз основа на годишния доклад за дейността установява, че Агенцията е успяла да обработи близо 23 000 входящи плащания на такси, за което са получени приходи от такси в размер на 349 700 000 EUR.

               10.

               Отбелязва, че според Сметната палата през 2010 г. Агенцията започва да се финансира напълно самостоятелно, но че нейният Финансов регламент би могъл да се измени, като включи механизъм, позволяващ задържането на излишъка от приходите на Агенцията за финансиране на бъдещите ѝ дейности.

               11.

               Отбелязва отговора на Агенцията, според който тя ще включи предложение за механизъм за управление на излишъка от приходи в предстоящото преразглеждане на нейния Финансов регламент; разбира от годишния доклад за дейността на Агенцията, че е сключено споразумение с признат външен попечител и се подготвя второ споразумение, за да се гарантира сигурността и диверсификацията на рисковете на натрупаните парични резерви, които следва да бъдат основният източник на финансиране за Агенцията до въвеждането на финансовата рамка за периода 2014—2020 г.; въз основа на информация от Агенцията отбелязва, че в Европейската инвестиционна банка и Централната банка на Финландия са внесени парични резерви за управление на активите.

      Пренос на бюджетни кредити

               12.

               Въз основа на доклада за бюджетното и финансовото управление на Агенцията констатира, че пренесените бюджетни кредити за поети задължения и за плащания в размер на 12 254 740,59 EUR са свързани главно с ИТ разходите за подкрепа на операциите (5 747 560,42 EUR), както и с общите административни разходи (1 555 943,82 EUR).

               13.

               Въз основа на доклада за бюджетното и финансовото управление констатира също, че е освободена обща сума от 2 533 156,09 EUR от бюджетните кредити за поети задължения и за плащания, пренесени от бюджета през 2009 г.; отбелязва по-конкретно, че това се отнася основно до дял II.

               14.

               Изразява съжаление, че в своя доклад относно годишните отчети на Агенцията за финансовата 2010 година Сметната палата не отбелязва бюджетните кредити на Агенцията, които са пренесени и освободени.

               15.

               Приветства усилията на Агенцията за подобряване на планирането и мониторинга на ресурсите и за въвеждане на насоки за насърчаване на принципа на ежегодност; въз основа на информацията от Агенцията отбелязва по-конкретно, че тя е успяла да намали процента на преносите от 29,7 % през 2009 г. до 16,3 % през 2010 г.

               16.

               Подчертава също, че, тъй като Агенцията работи с недиференцирани бюджетни кредити по всички свои дялове, е нереалистично да очакваме, че за всички операции, които са вписани в бюджета за една календарна година, могат едновременно да се поемат задължения и да се извършат плащания в рамките на същата бюджетна година, особено що се отнася до оперативните разходи във връзка с проектите (например, разработване на информационни системи).

      Процедура по възлагане на обществени поръчки

               17.

               Въз основа на годишния доклад за дейността на Агенцията отбелязва също, че през 2010 г. са проведени 350 процедури по възлагане на обществени поръчки, в т.ч. за многогодишните рамкови договори за ИТ, сигурност, консултантски услуги в областта на качеството и управлението, различни комуникационни въпроси и езиково обучение.

               18.

               Признава по-специално, че са сключени множество договори съгласно съществуващите рамкови договори в сферата на консултантските услуги в областта на информационните технологии, както и по научни, технически, екологични и социално-икономически въпроси във връзка с REACH.

      Управление на човешките ресурси (ЧР)

               19.

               Въз основа на годишния доклад за дейността на Агенцията отбелязва, че през 2010 г. тя е наела над 120 нови служители; признава по-конкретно, че е поставен силен акцент върху набирането на експерти с цел подобряване на научния капацитет на Агенцията; освен това отбелязва, че беше отдаден приоритет и на набирането на среден и висш управленски персонал, за да се гарантира въвеждането на новата организационна структура от януари 2011 г.

               20.

               Призовава Агенцията да подобри планирането на своите дейности и проекти в областта на човешките ресурси при определянето на годишната си работна програма; отбелязва по-специално, че според годишния доклад за дейността поради твърде дългите крайни срокове за регистрация и тяхното отражение върху службите за човешки ресурси, някои дейности за обучение са загубили приоритетното си значение, а няколко проекта в областта на човешките ресурси са отложени или управлявани на по-ниско равнище от първоначално предвиденото.

      Конфликт на интереси

               21.

               Като отбелязва, че Агенцията участва във вземането на решения от голяма важност за потребителите, и като има предвид, че тя има видимост заради значението си за сектора, очаква да получи и да обсъди констатациите и препоръките от специалния доклад на Сметната палата за ситуациите на конфликт на интереси, който ще бъде публикуван до края на юни 2012 г.

               22.

               Счита, че след началната фаза на изграждане, характеризираща се със съсредоточаване върху процедурите, Агенцията трябва да осигури разпределяне на бюджета и персонала си по начин, който ѝ позволява да изпълнява изцяло задачите си по същество, по-специално относно оценяването, ограниченията и разрешаването.

      Вътрешен одит

               23.

               Счита, че Агенцията е подобрила своите административни процеси (включително финансовите механизми) и своя оперативен работен процес чрез разработването на интегрирана система за управление на качеството (ISO9001); освен това приветства факта, че Агенцията е включила оценките на риска в определянето на приоритетите си за одитите и годишната си работна програма, и, при необходимост, като основа за вземането на решения; счита, че това е най-добра практика, която трябва да бъде последвана от другите агенции.

               24.

               Въз основа на информация от Агенцията отбелязва, че службата за вътрешен одит е изготвила консултативно становище относно „подготвеността за регистриране“, което е представено и предадено на изпълнителния директор на 14 април 2010 г.; подчертава, че този одит има за цел да оцени подготвеността на Агенцията да се справи с бъдещите срокове за регистриране.

               25.

               В тази връзка приветства създаването от страна на Агенцията на отделен отдел за регистриране и заявления, както и на работна група за извънредни ситуации; въпреки това призовава Агенцията да подобри съгласуваността при обработката на досиетата; отбелязва, че това е предварително условие за дейностите по регистриране и че Агенцията следва да засили усилията си в това отношение, като въведе стандартен процес за актуализация на правилата за регистриране, както и достатъчна информационна следа и документация за решенията, взети във връзка с актуализацията на правилата.

               26.

               Призовава също така Агенцията да подготви служителите в своя отдел за регистриране за увеличеното спрямо настоящото равнище работно натоварване, като ги обучи (и по-специално средния управленски персонал) и създаде възможности за заместването на служители на ключови длъжности; подчертава, че задачата на отдела за регистриране следва да се фокусира върху основните дейности, за които са необходими специфични познания за регистрирането.

               27.

               Призовава Агенцията да спазва строга методология за отчитане„отгоре-надолу“/ „отдолу-нагоре“ и ясни ръководни принципи, за да определи съответните показатели и инструменти, които ще използва.

               28.

               Въз основа на информация от Агенцията отбелязва, че структурата за вътрешен одит е извършила два вътрешни одита за достоверност през 2010 г.: единият е за процеса на заместване на служителите, а другия за процеса на фактуриране на таксите.

      Изпълнение

               29.

               Отбелязва, че към края на 2010 г. са приети два важни срока във връзка с REACH и Регламента относно класифицирането, етикетирането и опаковането; следователно приветства факта, че Агенцията е успяла да се справи успешно с приемането и обработването на 25 000 регистрационни досиета на 4 300 химически вещества, които са или често използвани в Европа или са най-опасните, и с над 3 милиона уведомления за над 100 000 вещества, които са класифицирани и трябва да бъдат етикетирани с цел защита на потребителя.

               30.

               Приветства инициативите на Агенцията за по-силно ориентиране към потребителите и за подобряване на процедурите за предоставяне на обратна информация; по-конкретно изразява задоволство, че Агенцията е обърнала особено внимание на комуникационните си дейности, като дни на заинтересованите страни, публикации или подпомагане чрез бюро за услуги.

               31.

               Изразява задоволство от успешното функциониране на Агенцията при прилагане на законодателството на Съюза в областта на химическите вещества.

               32.

               Разглежда развитието в контекста на договорите за информационни технологии като резултат от значителните разходи за тях и наблюдаваните забавяния във фазата на изграждане.

      Функциите на координатор на мрежата на агенциите

               33.

               Приветства Агенцията за нейната ефективна работа като координатор на мрежата на агенциите в хода на процедурата по освобождаване от отговорност за финансовата 2010 година.

               34.

               Обръща внимание на препоръките от предишните си доклади за освобождаване от отговорност във връзка с изпълнението на бюджета, включени в приложението към настоящата резолюция.

               35.

               По отношение на други забележки, придружаващи решението за освобождаване от отговорност, които имат хоризонтален характер, препраща към своята резолюция от 10 май 2012 г. (7) относно резултатите от дейността, финансовото управление и контрола на агенциите.

      (1)  ОВ C 366, 15.12.2011 г., стр. 33.

      (2)  ОВ L 248, 16.9.2002 г., стр. 1.

      (3)  ОВ L 396, 30.12.2006 г., стр. 1.

      (4)  ОВ L 357, 31.12.2002 г., стр. 72.

      (5)  ОВ L 250, 27.9.2011 г., стр. 150.

      (6)  ОВ L 64, 12.3.2010 г., стр. 447.

      (7)  Приети текстове, P7_TA(2012)0164 (вж. страница 388 от настоящия брой на Официален вестник).


title: Решение на Надзорния орган на ЕАСТ № 36/17/COL от 10 февруари 2017 година във връзка с липсата на ефективно спазване на акта, посочен в точка 66н от приложение XIII към Споразумението за Европейското икономическо пространство (Регламент (ЕО) № 216/2008 на Европейския парламент и на Съвета от 20 февруари 2008 г. относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО, с последните му изменения), и на правилата за неговото прилагане по отношение на сертификатите, издавани от Hellenic Aviation Training Academy (HATA), и лицензите по част-66, издавани въз основа на тези сертификати [2017/457]

text:
               16.3.2017

               BG

               Официален вестник на Европейския съюз

               L 71/20

         РЕШЕНИЕ НА НАДЗОРНИЯ ОРГАН НА ЕАСТ
   № 36/17/COL
   от 10 февруари 2017 година
   във връзка с липсата на ефективно спазване на акта, посочен в точка 66н от приложение XIII към Споразумението за Европейското икономическо пространство (Регламент (ЕО) № 216/2008 на Европейския парламент и на Съвета от 20 февруари 2008 г. относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО, с последните му изменения), и на правилата за неговото прилагане по отношение на сертификатите, издавани от Hellenic Aviation Training Academy (HATA), и лицензите по част-66, издавани въз основа на тези сертификати [2017/457]
   НАДЗОРНИЯТ ОРГАН НА ЕАСТ,

      като взе предвид акта, посочен в точка 66н от приложение XIII към Споразумението за Европейското икономическо пространство („Споразумението за ЕИП“)

         Регламент (ЕО) № 216/2008 на Европейския парламент и на Съвета от 20 февруари 2008 г. относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО
          (1), с последните му изменения („Актът“),
      адаптиран към Споразумението за ЕИП с Протокол 1 към него, и по-специално член 11, параграф 2 от Акта,

   като взе предвид член 5 от Решение № 3/2012/SC на Постоянния комитет от 26 октомври 2012 г. за определяне на процедури за комитетите, които подпомагат Надзорния орган на ЕАСТ при изпълнението на неговите функции по член 3 от протокол 1 към Споразумението между държавите от ЕАСТ за създаване на надзорен орган и съд,
   след консултация с Транспортния комитет на ЕАСТ,
   като има предвид, че:

               (1)

               През февруари 2014 г. Европейската агенция за авиационна безопасност („Агенцията“) инспектира гръцкия орган по гражданско въздухоплаване (Hellenic Civil Aviation Authority, HCAA) с цел проверка на спазването на стандартите за летателна годност (AIR.EL.02.2014). По време на тази проверка беше установено несъответствие, пораждащо опасения във връзка с безопасността, ако не се коригира своевременно (констатация от клас D), в съответствие с Регламент за изпълнение (ЕС) № 628/2013 на Комисията (2).

               (2)

               Установеното несъответствие се отнася до твърдения за допусната измама при изпита, провеждан от организацията Hellenic Aviation Training Academy (НАТА), занимаваща се с обучение на персонал за целите на техническото обслужване и акредитирана в съответствие с част-147 под номер EL.147.0007. Изразени бяха опасения във връзка с безопасността предвид възможността персоналът, отговарящ за сертифицирането след извършено техническо обслужване на въздухоплавателни средства, да се е снабдил с лиценз по част-66 въз основа на сертификати за признаване на квалификация, издадени от HATA съгласно приложение III (част-66) към Регламент (ЕС) № 1321/2014 на Комисията (3), в рамките на действия, свързани с предполагаема измама, и да упражнява привилегиите, произтичащи от този лиценз, като повторно въвежда в експлоатация въздухоплавателно средство след извършване на техническо обслужване, без да има необходимите основни познания за въздухоплавателните средства.

               (3)

               На 26 февруари 2014 г. HCAA оттегли одобрението на HATA и информира компетентните органи на всички държави членки за възможността НАТА да е издала при използване на измама сертификати за признаване на квалификация.

               (4)

               На 3 юли 2014 г. Агенцията и HCAA се споразумяха за план за коригиращи действия, включително, наред с другото, разследвания във връзка със сертификати за признаване на квалификация, които са били използвани с цел издаването на лицензи по част-66 от компетентните органи на държавите членки, и сертификати за признаване на квалификация, които все още не са били използвани за получаването на лицензи по част-66.

               (5)

               На 9 декември 2014 г. Агенцията издаде информационен бюлетин по безопасност (SIB №: 2014-32), в който предупреждава за потенциалния проблем във връзка с безопасността в резултат на твърденията за допусната измама в рамките на HATA и препоръчва на компетентните органи в държавите членки конкретни мерки за преодоляване на тази ситуация.

               (6)

               През април 2016 г. Агенцията извърши друга стандартизационна инспекционна проверка на HCAA. По време на тази проверка Агенцията разгледа договорения план за коригиращи действия и заключи, че HCАA не е била в състояние правилно да приложи договорените действия преди договорения краен срок за всяко от тях. Във връзка с това през май 2016 г. Агенцията публикува допълнителен доклад до HCАA в съответствие с член 22, параграф 3 от Регламент за изпълнение (ЕС) № 628/2013.

               (7)

               Тъй като HCAA не е извършила достатъчно разследвания на HATA за разкриване на случаи на предполагаеми измами, извършени от страна на тази организация, и не е извършила цялостно разследване на лицензите по част-66, които са били издадени въз основа на сертификати за признаване на квалификация, издадени от HATA, потенциалният проблем във връзка с безопасността запазва своята актуалност. Проблем представляват сертификатите за признаване на квалификация, издадени от HATA след изпитите за основни познания по техническите модули (модули 7, 11, 12, 13, 14, 15, 16 и 17).

               (8)

               С оглед на гореизложеното Агенцията препоръча член 11, параграф 1 от Регламент (ЕО) № 216/2008 да престане да се прилага за сертификатите за признаване на квалификация, издавани от HATA след успешно положени изпити за основни познания по техническите модули, и за лицензите по част-66, издавани от компетентните органи на държавите членки въз основа на тези сертификати за признаване на квалификация. Освен това тези компетентни органи трябва да предприемат подходящи коригиращи действия и предпазни мерки с цел справяне с рисковете, свързани с безопасността.

               (9)

               На 19 декември 2016 г. Европейската комисия реши, че сертификатите за признаване на квалификация след успешно положен изпит за проверка на основните познания по техническите модули, издадени от Hellenic Aviation Training Academy (HATA) в съответствие с точка 147.А.145(а)(4) и допълнение III към приложение IV (част-147) към Регламент (ЕС) № 1321/2014, които се представят от заявителя като документ в подкрепа на заявление за издаване на лиценз по част-66 от компетентните органи съгласно точка 66.Б.100 от приложение III (част-66) към същия регламент, на практика не отговарят на изискванията на Регламент (ЕО) № 216/2008 (4).

               (10)

               Вследствие на това Европейската комисия реши също, че лицензите за техническо обслужване на въздухоплавателни средства по част-66, издадени от компетентните органи на държавите — членки на ЕС, съгласно приложение III (част-66) към Регламент (ЕС) № 1321/2014 въз основа на сертификати за признаване на квалификация след успешно положен изпит за проверка на основните познания по техническите модули, издадени от HATA в съответствие с точка 147.А.145(a)(4) и допълнение III към приложение IV (част-147) към същия регламент, на практика не отговарят на изискванията на Регламент (ЕО) № 216/2008.

               (11)

               Поради това е необходимо Надзорният орган на ЕАСТ да приеме съответното решение по отношение на лицензите за техническо обслужване на въздухоплавателни средства по част-66, издадени от компетентните органи на държавите от ЕАСТ, а държавите от ЕАСТ — да предприемат коригиращи действия за гарантиране на необходимото ниво на безопасност при конкретните обстоятелства.

               (12)

               В съответствие с член 11 от Регламент (ЕО) № 216/2008 решението на Надзорния орган на ЕАСТ по отношение на признаването на съответните сертификати и по отношение на коригиращите действия и предпазните мерки, които трябва да бъдат предприети от компетентните органи, трябва да бъде нотифицирано на всички държави от ЕАСТ,

         ПРИЕ НАСТОЯЩОТО РЕШЕНИЕ:
   Член 1
   Обхват
   Следните сертификати и лицензи на практика не отговарят на изискванията на Регламент (ЕО) № 216/2008 и на правилата за неговото прилагане:

               лицензите за техническо обслужване на въздухоплавателни средства по част-66, издадени от компетентните органи съгласно приложение III (част-66) към Регламент (ЕС) № 1321/2014 на Комисията въз основа на сертификати за признаване на квалификация след успешно положен изпит за проверка на основните познания по техническите модули от Hellenic Aviation Training Academy в съответствие с точка 147.А.145(a)(4) и допълнение III към приложение IV (част-147) към същия регламент.

         Член 2
   Коригиращи действия
   1.   Компетентните органи на държавите от ЕАСТ, които са издали лицензи по част-66 въз основа на сертификати за признаване на квалификация след успешно положен изпит за проверка на основните познания по техническите модули, издадени от HATA, извършват в срок от 3 месеца от датата на уведомлението за настоящото решение повторна оценка на всеки от въпросните лицензи по част-66, при което вземат предвид, без с това да се накърняват разпоредбите на настоящото решение, препоръките в информационния бюлетин по безопасност EASA SIB №: 2014-32, публикуван от Агенцията на 9 декември 2014 г., с последните му изменения.
   2.   След приключване на тази повторна оценка компетентните органи на държавите от ЕАСТ:

               а)

               по целесъобразност ограничават или спират действието на лиценза по част-66, или отнемат този лиценз в съответствие с точка 66.Б.500 от приложение III (част-66), в случай че това е оправдано с оглед на разпоредбите на член 1; както и

               б)

               при всяко положение предоставят на Надзорния орган на ЕАСТ и на Агенцията резултатите от повторната оценка.

         Член 3
   Влизане в сила
   Адресати на настоящото решение са държавите от ЕАСТ. Настоящото решение влиза в сила в деня на публикуването му.

      Съставено в Брюксел на 10 февруари 2017 година.

            За Надзорния орган на ЕАСТ

         Helga JÓNSDÓTTIR

            Член на колегиума

         Carsten ZATSCHLER

            Директор

      (1)  ОВ L 79, 19.3.2008 г., стр. 1.

      (2)  Актът, посочен в точка 66ра от приложение XIII към Споразумението за ЕИП (Регламент за изпълнение (ЕС) № 628/2013 на Комисията от 28 юни 2013 г. относно работните методи на Европейската агенция за авиационна безопасност за провеждане на стандартизационни инспекции и контрол на прилагането на правилата, определени в Регламент (ЕО) № 216/2008 на Европейския парламент и на Съвета, и за отмяна на Регламент (ЕО) № 736/2006 на Комисията (ОВ L 179, 29.6.2013 г., стр. 46).

      (3)  Актът, посочен в точка 66р от приложение XIII към Споразумението за ЕИП (Регламент (ЕС) № 1321/2014 на Комисията от 26 ноември 2014 г. относно поддържането на летателната годност на въздухоплавателните средства и авиационните продукти, части и устройства и относно одобряването на организациите и персонала, изпълняващи тези задачи (ОВ L 362, 17.12.2014 г., стр. 1).

      (4)  Вж. Решение (ЕС) 2016/2357 на Комисията от 19 декември 2016 г. във връзка с липсата на ефективно спазване на Регламент (ЕО) № 216/2008 на Европейския парламент и на Съвета и на правилата за неговото прилагане по отношение на сертификатите, издавани от Hellenic Aviation Training Academy (HATA), и лицензите по част-66, издавани въз основа на тези сертификати (ОВ L 348, 21.12.2016 г., стр. 72).


title: Решение 2008/901/ОВППС на Съвета от 2 декември 2008 година относно мисия за независимо международно разследване по конфликта в Грузия

text:
               3.12.2008

               BG

               Официален вестник на Европейския съюз

               L 323/66

      РЕШЕНИЕ 2008/901/ОВППС НА СЪВЕТА

   от 2 декември 2008 година
   относно мисия за независимо международно разследване по конфликта в Грузия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 13, параграф 3 и член 23, параграф 1 от него,
   като има предвид, че:

               (1)

               На 1 септември 2008 г. Европейският съвет заяви готовността на Европейския съюз да се ангажира в подкрепа на всички усилия за постигане на мирно и трайно решение на конфликта в Грузия, както и готовността му да подкрепи мерки за изграждане на доверие.

               (2)

               На 15 септември 2008 г. Съветът подкрепи идеята за независимо международно разследване по конфликта в Грузия.

               (3)

               Г-жа Heidi TAGLIAVINI следва да бъде назначена за ръководител на тази мисия за разследване,

         РЕШИ:
   Член 1
   Ръководител на мисията за независимо международно разследване и общи условия
   1.   Г-жа Heidi TAGLIAVINI се назначава за ръководител на мисията за независимо международно разследване по конфликта в Грузия, наричана по-долу „мисия за разследване“, считано от 2 декември 2008 г. до 31 юли 2009 г.
   2.   Мисията за разследване има за цел да проучи причините и развитието на конфликта в Грузия, включително от гледна точка на международното право (1), хуманитарното право и правото в областта на правата на човека, както и повдигнатите в този контекст обвинения (2). Разследването ще бъде с достатъчен географски и времеви обхват за установяването на всички възможни причини за конфликта. Резултатите от разследването ще бъдат представени под формата на доклад на страните в конфликта, както и на Съвета, на Организацията за сигурност и сътрудничество в Европа (ОССЕ) и на Организацията на обединените нации (ООН).
   3.   Ръководителят на мисията по разследването отговаря за нейното изпълнение. При пълна независимост той определя процедурите и методите на работа на мисията по разследването, както и съдържанието на доклада, посочен в параграф 2.
   Член 2
   Финансиране
   1.   Референтната финансова сума, предназначена за покриване на разходите, свързани с осъществяването на мисията за разследване, е в размер на 1 600 000 EUR, считано от 2 декември 2008 г. до 31 юли 2009 г.
   2.   Разходите, финансирани с предвидената в параграф 1 сума, са допустими, считано от 2 декември 2008 г.
   3.   Разходите се управляват в съответствие с правилата и процедурите, приложими към общия бюджет на Европейските общности. Управлението на разходите е предмет на договор между ръководителя на мисията за разследване и Комисията.
   4.   Ръководителят на мисията за разследване се отчита пред Комисията за всички извършени разходи.
   Член 3
   Състав на мисията за разследване
   Съставът на мисията за разследване се определя от нейния ръководител. Тя се състои от признати експерти, по-специално юристи, историци, военни и експерти в областта на правата на човека.
   Член 4
   Оценка
   Изпълнението на настоящото решение се преразглежда от Съвета преди 31 юли 2009 г.
   Член 5
   Пораждане на действие и изтичане на срока на действие
   Настоящото решение поражда действие в деня на приемането му.
   Срокът му на действие изтича на 31 юли 2009 г.
   Член 6
   Публикуване
   Настоящото решение се публикува в Официален вестник на Европейския съюз.

      Съставено в Брюксел на 2 декември 2008 година.

            За Съвета

            Председател

         C. LAGARDE

      (1)  В т. ч. Заключителният акт от Хелзинки.

      (2)  В т.ч. обвиненията за военни престъпления.